钦定古今图书集成/明伦汇编/官常典/第539卷 > 毛胜
## 钦定古今图书集成/明伦汇编/官常典/第539卷 > 毛胜

按《明外史》本传：“胜字用钦，初名福寿，元右丞相伯卜
花之孙。伯父那海，洪武中归附，以靖难功至都指挥
同知。无子，胜父安太嗣为羽林指挥使。传子济，无子，
胜嗣。论济征北功，进都指挥使。尝逃归塞外，寻复自
还。正统七年，以征麓川功，擢都督佥事。靖远伯王骥
请选在京番将舍人捕苗云南，乃命胜与都督冉保”
统六百人往。已，再征麓川，即命二人充左右参将。贼
平，进都督同知。十四年夏，也先谋入寇。胜偕平乡伯
陈怀等率京军三万，镇大同。怀遇寇，战殁，胜脱还。以
武清伯石亨荐。景帝进胜左都督，督三千营操练。贵
州苗大扰，诏胜往讨。未行，而也先逼京师。胜御之彰
义门北，击退之。越二日，引兵西直门外，解都督孙镗
围。明日，都督武兴战殁于彰义门，寇乘胜进。胜与都
御史王竑急援之，寇遂引却。胜追袭至紫荆关，颇有
斩获。事定，乃命以左副总兵统河间、东昌降夷赴贵
州。贼首韦同烈据香炉山作乱，胜与总兵梁珤、右副
总兵方瑛等从总督王来分道夹击。胜进自重安江，
大破之。会师山下，环四面攻之，贼窘缚同烈降。还讨
湖广巴马诸处反贼，克二十馀寨，擒贼首吴奉先等
百四十人，斩首千馀级。封南宁伯，予世券。疏请更名，
从之。移镇腾冲。金齿芒市长官刀放革潜结麓川遗
孽思卜发为变，胜设策擒之。巡按御史牟俸劾其贪
暴不法数十事，且言：“胜本降人，狡猾难制。今又数通
外夷，恐贻边患。”诏巡抚覆实，卒置不问。天顺初卒。赠
侯，谥庄毅。子荣嗣。